LV Eiropas Savienības Oficiālais Vēstnesis L 9/33

ES UN JORDĀNIJAS ASOCIĀCIJAS PADOMES LĒMUMS Nr. 1/2008

(2008. gada 10. novembris)

attiecībā uz tarifu atcelšanas grafika izveidi Asociācijas nolīguma IV pielikumā minētajām precēm

(2009/20/EK)

ASOCIĀCIJAS PADOME,

ņemot vērā Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses (1) (turpmāk “Asociācijas nolīgums”), kas parakstīts Briselē 1997. gada 24. novembrī un stājās spēkā 2002. gada 1. maijā, un jo īpaši tā 6. pantu un 11. panta 5. punktu,

tā kā:

(1) Saskaņā ar Asociācijas nolīgumu Kopienai un Jordānijai pakāpeniski jāizveido brīvā tirgus zona pārejas perioda laikā, kas nedrīkst pārsniegt 12 gadus no Asociācijas nolīguma spēkā stāšanās dienas, atbilstoši nolīguma noteikumiem un saskaņā ar 1994. gada Vispārējās vienošanās par tarifiem un tirdzniecību noteikumiem.

(2) Saskaņā ar Asociācijas nolīgumu četrus gadus pēc tā spēkā stāšanās Asociācijas padomei jāpārskata kārtība, kas piemērojama precēm, kuras uzskaitītas nolīguma IV pielikumā, kurā ietverts Kopienas izcelsmes rūpniecības preču saraksts, un šīs pārskatīšanas laikā jāizveido šīm precēm tarifu atcelšanas grafiks.

(3) Eiropas Komisija un Jordānija ir pārrunājušas Asociācijas nolīguma IV pielikumā minēto preču tarifu atcelšanas grafiku,

IR NOLĒMUSI ŠĀDI.

1. pants

Asociācijas nolīguma IV pielikumā minētajam Kopienas izcelsmes preču importam Jordānijā piemēro šā lēmuma 2. pantā izklāstīto tarifu atcelšanas grafiku. Grafiku piemēro no 2008. gada 1. maija.

2. pants

1. Šā lēmuma pielikuma 1. sarakstā minētajām Kopienas izcelsmes precēm piemērojamie muitas nodokļi importam Jordānijā tiek atcelti 2 gadu laikā, sākot no 2008. gada 1. maija. No 2009. gada 1. maija šīs preces netiek apliktas ar nodokļiem. Pakāpeniska muitas nodokļu atcelšana notiek atbilstoši šādam grafikam:

a) nodokli 2008. gada 1. maijā samazina līdz 3 % no muitas pamatnodokļa;

b) atlikušos nodokļus 2009. gada 1. maijā atceļ.

2. Šā lēmuma pielikuma 2. sarakstā minētajām Kopienas izcelsmes precēm piemērojamie muitas nodokļi importam Jordānijā tiek atcelti septiņu gadu laikā, sākot no 2008. gada 1. maija, un no 2014. gada 1. maija šīs preces netiek apliktas ar nodokļiem. Pakāpeniska muitas nodokļu atcelšana notiek atbilstoši šādam grafikam:

a) nodokli 2008. gada 1. maijā samazina līdz 90 % no muitas pamatnodokļa;

b) nodokli 2009. gada 1. maijā samazina līdz 80 % no muitas pamatnodokļa;

c) nodokli 2010. gada 1. maijā samazina līdz 70 % no muitas pamatnodokļa;

d) nodokli 2011. gada 1. maijā samazina līdz 60 % no muitas pamatnodokļa;

e) nodokli 2012. gada 1. maijā samazina līdz 50 % no muitas pamatnodokļa;

f) nodokli 2013. gada 1. maijā samazina līdz 40 % no muitas pamatnodokļa;

g) atlikušos nodokļus 2014. gada 1. maijā atceļ.

3. Šā lēmuma pielikuma 3. sarakstā minētajām Kopienas izcelsmes precēm piemērojamie muitas nodokļi importam Jordānijā netiek atcelti. Jordānijas varas iestādes un Eiropas Komisija kopīgi pārskata Rūpniecības, tirdzniecības un pakalpojumu apakškomisijā Kopienas alus (HS 2203) un vermuta (HS 2205) importa attīstību Jordānijā, lai izvērtētu jebkādu būtisku Kopienas importa apjoma samazinājumu, ko izraisījusi priekšrocību piešķiršana citiem tirdzniecības partneriem. Gadījumos, kad pierādīts Kopienas alus un vermuta importa apjoma būtisks samazinājums, Jordānijas varas iestādes un Komisija pārskata piemērojamos muitas nodokļus šīm divām precēm, lai labotu konstatēto nelīdzsvarotību.

3. pants

Šis lēmums stājas spēkā dienā, kad to pieņem Asociācijas padome.

Briselē, 2008. gada 10. novembrī Asociācijas padomes vārdā — priekšsēdētājs J.-P. JOUYET

(1) OV L 129, 15.5.2002., 3. lpp.